Diari Oficial de la Generalitat Valenciana


Sumari del DOGV 8664, del 25-10-2019 (2019/9469)

ACORD 138/2019, de 20 de juny, del Consell de Govern, pel qual s'aprova el Protocol d'atenció a la identitat i a l'expressió de gènere de la Universitat de València.
---------------------------------------------------------------------------------------------------------------------------------------------------------------------

### Dades del document

Número de DOGV
:   8664

Data del DOGV
:   25-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9469


Data del document
:   20-06-2019

Organisme emissor
:   Universitat de València

Tipus de document
:   Acord

ACORD 138/2019, de 20 de juny, del Consell de Govern, pel qual s'aprova el Protocol d'atenció a la identitat i a l'expressió de gènere de la Universitat de València. [2019/9469]  
PREÀMBUL  
  
Des del convenciment de la riquesa de la diversitat de totes i cadascuna de les persones que formen part de la comunitat universitària, la Universitat de València aposta pel reconeixement, el respecte i la revaloració de les diferències que ens fan úniques. En aquest sentit, la Universitat de València reconeix la llibertat, la dignitat i la igualtat de totes les persones i el dret d'autodeterminació de la pròpia identitat i expressió de gènere.  
D'acord amb la normativa vigent d'àmbit autonòmic i estatal (1), i atenent la responsabilitat social com a institució pública d'ensenyament superior, la Universitat de València ha desenvolupat aquest protocol d'actuació per garantir aquests drets als membres de la comunitat universitària en l'àmbit de la seua competència.  
Aquest instrument s'emmarca dins la iniciativa per la igualtat en la diversitat que impulsa el Vicerectorat d'Igualtat, Diversitat i Sostenibilitat de la Universitat de València, que s'anomena diversitats, amb minúscula i en plural, amb la intenció de trencar la norma i la jerarquia i convidar a la pluralitat.  
Aquest protocol s'acompanya, a més, d'un informe explicatiu que desenvolupa i justifica el seu contingut.  
  
(1) Normativa estatal i autonòmica de referència: Constitució Espanyola (arts. 14, 9.2 i 18); Llei 3/2007, de 15 de març, reguladora de la rectificació registral de la menció relativa al sexe de les persones; Llei 8/2017, de 7 d'abril, de la Generalitat, integral del reconeixement del dret a la identitat i a l'expressió de gènere a la Comunitat Valenciana; Decret 102/2018, de 27 de juliol, del Consell, de desplegament de la Llei 8/2017, integral del reconeixement del dret a la identitat i a l'expressió de gènere a la Comunitat Valenciana, i Llei 23/2018, de 29 de novembre, de la Generalitat, d'igualtat de les persones LGTBI.  
  
  
  
DISPOSICIONS GENERALS  
  
Article 1. Objecte i àmbit d'aplicació  
Aquest protocol té per objecte garantir el reconeixement del dret d'autodeterminació de la identitat i l'expressió de gènere de les persones que formen part de la comunitat universitària, i en especial d'aquelles que, en l'àmbit universitari, manifesten una identitat de gènere sentida diferent de l'assignada en el moment del naixement.  
  
Aquest protocol serà d'aplicació a qualsevol membre de la comunitat universitària. Addicionalment, quan les actuacions remeten a l'accés i l'ús d'instal·lacions i serveis universitaris, aquest protocol serà aplicable també a les persones usuàries d'aquests.  
La utilització d'aquest protocol no impedeix que qualsevol persona compresa en l'àmbit d'aplicació d'aquest, puga acudir en qualsevol moment a la via jurisdiccional per a exercir el seu dret a la tutela judicial efectiva. L'existència de qualsevol procés judicial sobre el mateix assumpte suspendrà l'aplicació del present protocol.  
  
Article 2. Definicions  
D'acord amb la legislació vigent, i als efectes que preveu aquest protocol, s'entendrà per:  
1. Identitat de gènere: vivència interna i individual del gènere tal com cada persona la sent i autodetermina, que es pot correspondre o no amb l'assignat en el moment del naixement.  
2. Expressió de gènere: manifestació de cada persona de la seua identitat de gènere.  
3. Persones trans: concepte paraigua inclusiu que comprèn diferents realitats i identitats, incloses la de les persones transsexuals i transgènere, la identitat de gènere de les quals no es correspon amb l'assignada en el moment del naixement.  
4. Persones transsexuals: persones trans que completen la seua transició per a adequar l'expressió de gènere a la seua identitat de gènere amb tractaments mèdics i operacions de reassignació de sexe.  
5. Persones transgèneres: persones trans que realitzen el procés de transició cap al gènere sentit sense sotmetre's a una reassignació.  
6. Procés de transició: procés personal i únic d'autoafirmació de la pròpia identitat i que correspon a cada persona, en cas de voler fer-ho, decidir en quin moment s'inicia.  
7. Persones cis: persones la identitat de gènere de les quals sí que es correspon amb l'assignada en el moment del naixement.  
8. Persones intersex: persones que han desenvolupat de manera natural combinacions atípiques de cromosomes, hormones, genitals i característiques físiques dels homes i les dones.  
9. Discriminació directa: tractament menys favorable rebut per una persona en comparació a una altra en situació anàloga o comparable per motius de la seua identitat o expressió de gènere.  
10. Discriminació indirecta: quan una disposició, criteri o pràctica aparentment neutres ocasionen un desavantatge a persones per motius de la seua identitat o expressió de gènere.  
11. Discriminació múltiple: quan una persona pateix de forma simultània una sèrie de discriminacions per motius diferents arreplegats en la legislació.  
12. Assetjament discriminatori: existirà quan qualsevol comportament o conducta que, per raons d'identitat o expressió de gènere, es realitze amb el propòsit o l'efecte d'atemptar contra la dignitat d'una o diverses persones i de crear un entorn intimidatori, hostil, degradant, ofensiu o segregat.  
13. Victimització secundària: maltractament addicional exercit contra una persona que, sent víctima de discriminació, assetjament o represàlia per motiu de la seua identitat o expressió de gènere, pateix les conseqüències addicionals d'una inadequada atenció per part dels responsables administratius, institucions de salut, policia o qualsevol altre agent implicat.  
14. Nom d'ús comú o elegit: el triat per la persona d'acord amb la seua identitat de gènere sentida.  
15. Nom d'ús legal o registral: aquell que figura en el document nacional d'identitat o document equivalent.  
  
Article 3. Contingut del dret d'autodeterminació de gènere  
Els membres de la comunitat universitària, a més dels drets que reconeix l'article 10 dels Estatuts de la Universitat de València, tenen dret a l'autodeterminació de gènere, a la igualtat i a no patir discriminació per motiu d'identitat o expressió de gènere, i en concret:  
  
 al lliure desenvolupament de la seua personalitat i al reconeixement de la identitat de gènere sentida, sense la necessitat de prova psicològica ni l'obligació d'aportar o acreditar qualsevol tipus de documentació mèdica;  
 a ser tractats i identificats d'acord amb la seua identitat de gènere i amb l'adequació dels documents administratius universitaris segons el que preveu aquest protocol;  
 a la protecció efectiva davant l'assetjament discriminatori i agressions físiques i/o verbals, d'acord a allò que s'estableix en l'article 5 del capítol 1 d'aquest protocol.  
 a l'adequació dels espais universitaris per tal de garantir el lliure desenvolupament de tots els membres de la comunitat universitària, i  
 a rebre de la universitat una atenció adequada a les seues necessitats i a ser informats dels seus drets.  
  
  
CAPÍTOL 1  
Pla d'actuacions  
  
Article 4. Àmbit d'actuacions  
1. La Universitat de València dissenyarà i adoptarà un pla d'igualtat en la diversitat després de fer un diagnòstic de situació de les diferents realitats de la diversitat de la comunitat universitària. Aquest pla d'igualtat en la diversitat fixarà els objectius concrets que s'han d'assolir, les estratègies i les pràctiques que s'han d'adoptar per a aconseguir-los, així com l'establiment de sistemes eficaços de seguiment i avaluació dels objectius fixats.  
2. Per a la consecució dels objectius fixats, la Universitat de València, entre d'altres,  
 promourà accions de sensibilització, divulgació i formació entorn de la diversitat i, especialment, de la diversitat afectivosexual, de gènere i familiar;  
 prestarà atenció, acompanyament i suport en el seu àmbit d'actuació a qualsevol membre de la comunitat universitària durant el procediment de canvi de nom i/o procés de transició i a aquelles persones que puguen ser objecte de discriminacions, d'acord amb allò que estableix l'article 5 del capítol 1 d'aquest protocol, i  
 adoptarà mesures de suport a la realització d'estudis i projectes d'investigació sobre identitat de gènere, expressió de gènere, diversitat sexual i familiar en tots els vessants, alhora que podrà impulsar l'existència de grups d'investigació especialitzats en identitat i expressió de gènere o la creació d'una càtedra.  
  
Article 5. Actuacions davant l'assetjament o comportaments LGTBIfòbics  
Fins que no hi haja una norma expressa, les actuacions davant l'assetjament per raó d'orientació sexual, identitat o expressió de gènere, així com actituds o comportaments LGTBIfòbics, s'iniciaran amb la presentació de la queixa o denúncia davant la Sindicatura de Greuges (que actuarà com a finestra d'entrada única de detecció de l'assetjament) o davant de qualsevol òrgan de la universitat.  
A tots els efectes, s'hi aplicarà supletòriament, i en tot el que no siga contrari al present protocol, allò que s'estableix al protocol d'actuació davant de l'assetjament sexual i per raó de sexe de la Universitat de València que estiga en vigor.  
  
Article 6. Accés a les instal·lacions universitàries i ús d'aquestes  
La Universitat garantirà l'accés a les instal·lacions universitàries i l'ús d'aquestes d'acord amb la identitat de gènere sentida, incloent-hi els lavabos i els vestidors, de totes les persones, i adaptarà, si escau, els espais per a fer efectiu aquest dret. Per a garantir aquest dret, la Universitat de València estudiarà la disponibilitat i la distribució d'aquest equipament, així com la possibilitat i la viabilitat que siguen unisex. En qualsevol cas, els lavabos i els vestidors seran inclusius i garantiran la privadesa a l'interior.  
  
  
CAPÍTOL 2  
Canvi de nom  
  
I. Canvi de nom d'ús comú  
  
Article 7. Canvi de nom d'ús comú o elegit  
1. El canvi de nom d'ús comú de la persona implica el dret a ser tractada i identificada d'acord amb el nom triat a sol·licitud d'aquesta, de conformitat amb la seua identitat de gènere.  
2. Els tràmits per al canvi de nom d'ús comú seran gratuïts, i en cap cas implicaran l'obligació d'aportar o acreditar qualsevol tipus de documentació mèdica.  
  
Article 8. Tractament administratiu de la identitat de gènere sentida  
D'acord amb el que disposa l'article 9 de la Llei 8/2017, de 7 d'abril, de la Generalitat Valenciana, no s'alterarà la titularitat jurídica dels drets i obligacions que corresponguen a la persona ni es prescindirà del número del document nacional d'identitat o document equivalent, sempre que aquest hi haja de figurar.  
  
Article 9. Efectes del canvi de nom d'ús comú  
1. El canvi de nom d'ús comú tindrà efectes exclusius en les actuacions i els procediments interns de la Universitat de València, especialment en aquells d'exposició pública.  
2. Per a fer efectiu el dret d'autodeterminació de gènere de les persones que així ho sol·liciten, i d'acord amb l'article 9.3, apartat e, de la Llei 8/2017, de 7 d'abril, de la Generalitat, integral del reconeixement del dret a la identitat i a l'expressió de gènere a la Comunitat Valenciana, la Universitat de València habilitarà els mecanismes administratius oportuns i coordinats per a adaptar els arxius, les bases de dades i la resta de fitxers de l'Administració, i eliminarà el caràcter públic d'aquelles dades que facen referència al passat en què conste un gènere diferent del manifestat.  
3. No obstant això, per a la sol·licitud d'expedició de títols universitaris o documents de caràcter oficial relatius a les persones que hagen sol·licitat un canvi de nom d'ús comú segons preveu aquest protocol, es mantindran les dades d'identitat registrades a efectes oficials d'acord amb la legislació vigent, sense perjudici del que disposa l'article 12 del present protocol.  
  
II. Canvi de nom d'ús legal  
  
Article 10. Canvi de nom d'ús legal o registral  
1. El canvi de nom d'ús legal de la persona implica el dret a ser tractada i identificada d'acord amb el nom que figura en el document nacional d'identitat o document equivalent a sol·licitud d'aquesta, prèvia modificació de l'assignació del sexe i el nom propi en el Registre Civil.  
  
2. Els tràmits per al canvi de nom d'ús legal seran gratuïts i implicaran l'obligació d'acreditar la rectificació registral amb una còpia del nou document nacional d'identitat o document equivalent. En cap cas implicaran la necessitat d'aportar o acreditar qualsevol tipus de documentació mèdica.  
  
Article 11. Efectes del canvi de nom d'ús legal  
El canvi de nom d'ús legal tindrà efectes en tots els documents oficials i de gestió administrativa de la Universitat de València.  
  
Article 12. Reexpedició de títols o documents oficials  
La nova tramitació i expedició de títols i documents oficials amb data anterior a la rectificació registral, segons estableix la Llei 3/2007, de 15 de març, reguladora de la rectificació registral de l'esment relatiu al sexe de les persones, es fa a petició de la persona interessada. Els tràmits seran gratuïts i implicaran l'obligació d'acreditar la rectificació registral amb una còpia del nou document nacional d'identitat o document equivalent.  
  
  
CAPÍTOL 3  
Procediment  
  
Article 13. Sol·licitud  
La persona interessada o, si és el cas, els seus representants legals sol·licitaran el canvi de nom i/o la reexpedició de títols o documentació oficial a través d'una instància general o fent ús del formulari corresponent que figura a l'annex II o III d'aquest protocol, respectivament. Aquests formularis estaran també disponibles en el web del vicerectorat amb competències en matèria de diversitat.  
  
Article 14. Presentació  
La presentació de la sol·licitud implica l'acceptació i el consentiment informat per a iniciar els tràmits oportuns en els termes d'aquest protocol.  
Una vegada emplenada i signada, junt amb la documentació requerida, la sol·licitud de canvi de nom i/o reexpedició de títol o altra documentació oficial s'ha de presentar per registre d'entrada en el centre o servei corresponent. Aquesta petició es derivarà al vicerectorat amb competències en matèria de diversitat, que actuarà com a finestra d'entrada única a fi de preservar la confidencialitat del procediment i activar la coordinació amb la resta de serveis implicats.  
  
  
Article 15. Execució  
Rebuda la sol·licitud, es comunicarà que ha sigut rebuda correctament a l'adreça electrònica que s'hi ha fet constar, i s'iniciarà el procediment per a començar la nova acreditació i els possibles canvis en la documentació administrativa en coordinació amb la resta de serveis universitaris implicats en cada cas.  
Una vegada realitzats els canvis, les unitats gestores i/o serveis implicats informaran el vicerectorat amb competències en matèria de diversitat, que, al seu torn, comunicarà la resolució a la persona sol·licitant en el termini màxim d'un mes.  
  
Article 16. Tractament de les dades personals  
El tractament de dades personals es troba subjecte a les previsions del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de les seues dades personals i a la lliure circulació d'aquestes dades, i a la legislació nacional en la matèria. Així mateix, es garantirà la confidencialitat de les dades tractades en els expedients en els termes previstos en la normativa vigent.  
  
  
CAPÍTOL 4  
Tractament intern de l'expedient  
  
Article 17. Coordinació de les actuacions amb els serveis implicats  
El vicerectorat amb competències en matèria de diversitat coordinarà les actuacions entre els serveis universitaris implicats (Servei d'Informàtica, centres i facultats, Servei de Recursos Humans, altres...) i,  
  
A. En el cas d'una sol·licitud de canvi de nom:  
1. Informa en primer lloc el centre o servei implicat per la sol·licitud (en cas que la sol·licitud s'haja dirigit directament al vicerectorat).  
  
2. Després, sol·licita a l'administrador/a del centre o servei implicat que efectue els canvis pertinents en la base de dades a què té accés, segons disposa l'article 9 de la Llei 8/2017, de 7 d'abril, i als efectes de canvi de nom d'ús comú o d'ús legal, segons es tracte.  
  
3. La secretaria del centre o servei realitza els canvis pertinents, lliura la nova documentació (carnet universitari) directament a la persona sol·licitant i n'informa el vicerectorat.  
4. El Servei d'Informàtica supervisa els canvis realitzats des de la secretaria del centre o servei, realitza els canvis adients pertinents, facilita un nou compte de correu electrònic amb el nou nom (triat o legal) a la persona sol·licitant i n'informa el vicerectorat.  
  
5. El vicerectorat amb competències en matèria de diversitat comunica a la persona sol·licitant els canvis realitzats i tanca l'expedient.  
  
B. En el cas d'una sol·licitud de reexpedició de títols o documentació oficial:  
1. Informa en primer lloc el centre o servei implicat per la sol·licitud (en cas que la sol·licitud s'haja dirigit directament al vicerectorat).  
  
2. Sol·licita a l'administrador/a del centre o servei implicat que efectue els canvis pertinents en la base de dades i reexpedisca la documentació.  
3. La secretaria del centre o servei realitza els canvis pertinents, lliura la nova documentació directament a la persona sol·licitant i n'informa el vicerectorat.  
4. El Servei d'Informàtica supervisa els canvis realitzats des de la secretaria del centre o servei, realitza els canvis adients pertinents en la base de dades de la universitat i n'informa el vicerectorat.  
5. El vicerectorat amb competències en matèria de diversitat comunica a la persona sol·licitant la resolució i tanca l'expedient.  
  
Article 18. Coordinació de les actuacions amb altres serveis  
El vicerectorat amb competències en matèria de diversitat coordinarà, si escau, les actuacions amb altres serveis universitaris indirectament afectats per la sol·licitud de la persona interessada.  
  
  
DISPOSICIÓ TRANSITÒRIA  
  
Es garantirà el funcionament dels actuals serveis que es presten a les persones que formen part de la comunitat universitària i que manifesten una identitat de gènere sentida diferent de l'assignada fins que s'habiliten els mecanismes administratius oportuns i coordinats per a adaptar els arxius, les bases de dades i la resta de fitxers de l'Administració, i que, en tot cas, no podrà ser superior a sis mesos des de l'entrada en vigor d'aquesta normativa.  
  
  
DISPOSICIÓ FINAL  
  
Aquest protocol de la Universitat de València entra en vigor l'endemà de ser publicada en el Diari Oficial de la Generalitat Valenciana.  
  
  
València, 24 de setembre de 2019.- La rectora: María Vicenta Mestre Escrivá.  
  
  
  
  
ANNEX I  
Pla de comunicació del protocol  
  
Amb l'objectiu que el present protocol siga conegut per tota la comunitat universitària, n'establirà una apropiada difusió a través dels canals de comunicació següents:  
 Inclusió del protocol en la pàgina web del vicerectorat amb competències en matèria de diversitat, així com en el web del servei competent en matèria d'igualtat en la diversitat, que inclourà, a més, informació sobre els recursos disponibles.  
 Informació del protocol i de l'aprovació d'aquest a través de correu electrònic (pregoner) a tota la comunitat universitària.  
 Inclusió de la informació relativa al protocol, així com del servei en matèria d'igualtat en la diversitat, en els cursos, trobades i jornades d'informació adreçats al professorat i al personal d'orientació dels centres educatius, així com durant les visites a la universitat de futurs universitaris, per tal d'establir actuacions de coordinació, en particular, durant les proves d'accés a la universitat (PAU).  
 Inclusió de la informació relativa al protocol, així com del servei en matèria d'igualtat en la diversitat, en la guia de graus i d'accés adreçada a l'alumnat de nou ingrés, així com en la secció de recursos d'informació de les guies d'activitats adreçades a l'alumnat i al professorat de tots els nivells educatius no universitaris, per tal d'establir actuacions de coordinació, en particular durant les proves d'accés a la universitat (PAU). Aquesta informació s'inclourà també a les guies de postgraus.  
  
 Inclusió de la informació relativa al protocol, així com del servei en matèria d'igualtat en la diversitat, en els continguts de la formació inicial del professorat universitari i en el pla de formació continua del PAS i PDI.  
 Inclusió de l'enllaç al protocol en les pàgines web de les diferents unitats i serveis de la universitat.  
 Informacions puntuals i circulars específiques en els moments de matrícula.  
A més, es donarà a conéixer al personal de totes les empreses col·laboradores, a les que treballen en les instal·lacions de la universitat, a les entitats subministradores i a les empreses o entitats en les quals l'estudiantat puga dur a terme les seues pràctiques professionals.  
A fi de sensibilitzar i informar la comunitat universitària, la Universitat de València realitzarà campanyes específiques amb l'objectiu de difondre, entre d'altres, aquest protocol.  
  
  
ANNEX II  
Formulari de sol·licitud de canvi de nom  
  
Sol·licitud de canvi de nom  
Nom d'ús legal: -  
Cognoms: -  
DNI/NIE/Passaport: -  
Telèfon mòbil: - Correu electrònic: -  
  
EXPOSE:  
Que he comprès els termes establits en el protocol d'atenció a la identitat i a l'expressió de gènere de la Universitat de València.  
  
SOL·LICITE:  
 Canvi de nom d'ús comú, i que siguen modificades les meues dades personals en virtut de la Llei 8/2017, de 7 d'abril, de la Generalitat Valenciana, de tal manera que en la documentació administrativa d'exposició pública conste el següent:  
· Nom d'ús comú o elegit: -  
· Identitat de gènere sentida: home, dona, no binària  
 Canvi de nom d'ús legal, i que siguen modificades les meues dades personals tal com han estat modificades en el meu document nacional d'identitat o equivalent.  
 I, addicionalment, que es canvie la meua fotografia de les bases de dades de la Universitat de València.  
  
Documentació que adjunte, si escau:  
· Fotocòpia del document nacional d'identitat o equivalent amb el nou nom legal.  
· Fotografia actualitzada mida carnet.  
  
València, - de/d- - de ?.  
  
Signatura  
  
VICERRECTORAT D'IGUALTAT, DIVERSITAT I SOSTENIBILITAT  
CAP D'INICIATIVES EN MATÈRIA DE DIVERSITAT  
  
  
ANNEX III  
Formulari de reexpedició de títols o documentació oficial  
  
Sol·licitud de reexpedició de títols o documentació oficial  
  
Nom: -  
Cognoms: -  
DNI/NIE/Passaport: -  
Telèfon mòbil: - Correu electrònic: -  
  
EXPOSE:  
Que he modificat les meues dades personals en el document nacional d'identitat o equivalent, i, segons estableix la disposició addicional segona de la Llei 3/2007, de 15 de març, reguladora de la rectificació registral de la menció relativa al sexe de les persones,  
  
SOL·LICITE:  
Que s'expedisca de nou i de forma gratuïta la documentació oficial (una còpia de la qual adjunte) amb el nom registral actualitzat.  
Documentació que adjunte:  
· Fotocòpia del document nacional d'identitat o equivalent.  
· Fotocòpia de la documentació que cal actualitzar.  
  
València, - de/d- - de ?.  
  
Signatura  
  
VICERRECTORAT D'IGUALTAT, DIVERSITAT I SOSTENIBILITAT  
CAP D'INICIATIVES EN MATÈRIA DE DIVERSITAT